recursal/SuperWikiNEXT-32B huggingface dataset:
Քարտեզ
Բյույուքդերե պողոտան Լևենթ թաղամասի խճուղու հատվածում։ Ձախում հատվում է O-2 ավտոմայրուղին։
Բյույուքդերե պողոտան Մասլաքում:
**Բյույուքդերե պողոտա** (թուրքերեն՝ Büyükdere Caddesi), խոշոր պողոտա Ստամբուլի եվրոպական հատվածում, որն անցնում է Շիշլի (Էսենթեփե թաղամաս), Բեշիքթաշ (Լևենթ թաղամաս) և Սարըյեր (Մասլաք թաղամաս) շրջաններով։ Պողոտան սկսվում է Շիշլիի մզկիթի մոտից և շարժվում է դեպի արևելք, որտեղ հատվում է O-1 ավտոմայրուղու հետ։ Այնուհետև պողոտան անցնում է Մեջիդիեքյոյի և Էսենթեփեի միջով, որտեղ հասնելով Զինջիրլիքույու թաղամաս, միանում է Բարբարոս բուլվարին և շարժվելով դեպի հյուսիս, հասնում Լևենթ և Մասլաք։ Պողոտան վերջանում է Սարըյեր շրջանի Հաջըօսման թաղամասի մոտ։ Պողոտայի ընսհանուր երկարությունը 14 կիլոմետր է (8,7 մղոն)։ Զինջիրլիքույույից Մասլաք հատվածում, պողոտան ձևավորում է Քյաղըթհանե և Բեշիքթաշ շրջանների սահմանագիծը, որտեղ Քյաղըթհանեն ընկնում է դեպի արևելք, իսկ Բեշիքթաշը՝ արևմուտք։ Պողոտան իր անվանումն ստացել է Սարըյեր շրջանի Բյույուքդերե թաղամասի անվանումից։

Ստամբուլի մետրոյի M2 գիծը (Ենիքափը-Հաջըօսման) անցնում է պողոտային զուգահեռ և Շիշլիից ձգվում Հաջըօսման։ Մետրոյի գիծը բաղկացած է մետրոյի 9 կայարաններից։ Վերջին տարիներին պողոտայի երկայնքով կառուցվել են մի շարք բանկերի կենտրոնակայաններ, բիզնես կենտրոններ, առևտրի կենտրոններ, էլիտար հյուրանոցներ և երկնաքերեր՝ դարձնելով այն ֆինանսական, բիզնես և սոցիալական կարևոր կենտրոն։

Պողոտայի երկայնքով կառուցված երկնաքերերի թվում են Diamond of Istanbul-ը, Sapphire Tower-ը, Isbank Tower 1-ը, Sabancı Center-ը, Kanyon Towers-ը, Finansbank Tower-ը և այլն։ Պողոտայի վրա են գտնվում նաև Zorlu Center, Kanyon Shopping Mall, MetroCity AVM և Özdilek Park առևտրի կենտրոնները։

Կրթական հաստատություններից պողոտայի վրա են գտնվում Հալիչ համալսարանը, Ճարտարապետության բարձրագույն դպրոցը, Ստամբուլի տեխնիկական համալսարանի Մասլաքի կամպուսը, Իշըք համալսարանը և Յըլդըզ տեխնիկական համալսարանի վարժարանը։

Պողոտայի վրա են գտնվում նաև Մեջիդիեքյոյի իտալա-հրեական և Զինջիրլիքույու գերեզմանատները։

2003 թվականի նոյեմբերի 20-ին «HSBC Bank Turkey» բանկի գլխամասի մոտ, որը գտնվում էր Բյույուքդերե պողոտայի վրա, «Ալ-Կաիդայի» մահապարտ ահաբեկիչը պայթեցրել է իրեն, որի արդյունքում զոհվել և վիրավորվել է մի քանի տասնյակ մարդ։ Շուրջ 10 ժամ ահաբեկչության պատճառով պողոտան փակ է եղել։

* Ստամբուլի մետրոյի Լևենթ կայարանը Բյույուքդերե պողոտայի վրաՍտամբուլի մետրոյի Լևենթ կայարանը Բյույուքդերե պողոտայի վրա
* Բյույուքդերե պողոտան Լևենթ թաղամասումԲյույուքդերե պողոտան Լևենթ թաղամասում
* Բյույուքդերե պողոտան Լևենթ թաղամասումԲյույուքդերե պողոտան Լևենթ թաղամասում
* Բյույուքդերե պողոտան Լևենթ թաղամասումԲյույուքդերե պողոտան Լևենթ թաղամասում

Ծանոթագրություններ
------------------

1. ↑  Onur Demirbaş (2014 թ․ օգոստոսի 25)։ «Ne kendi tarihimizi, ne de dünya tarihini koruyabiliyoruz»։ *Hürriyet* (Turkish)
2. ↑  «Powerful blasts kill at least 27 in Istanbul»։ CNN։ 2003 թ․ նոյեմբերի 21
3. ↑  «Büyükdere Caddesi tek yönlü açıldı»։ *Hürriyet* (Turkish)։ 2003 թ․ նոյեմբերի 20։ Վերցված է 2014 թ․ օգոստոսի 26

|  |  |
| --- | --- |
|  | Բյույուքդերե պողոտա Վիքիպահեստում |
**Գյուլշանի համայնքային մզկիթ** (հայտնի է նաև որպես **Գյուլշանի համայնքային Ջեյմ մասջիդ**), մզկիթ Դաքքայի հարևանությամբ գտնվող Բանանի Մոդել Թաուն մասում։ Այն նախագծել էր Քաշեֆ Չոուդհուրին, իսկ կառուցումն ավարտվել է 2017 թվականին։

Ճարտարապետություն
-----------------

Յոթհարկանի ժամանակակից այս շենքը կառուցվել է այնպես, որ նայողի մոտ մոնոլոիտի տպավորություն ստեղծվի։ Այն պատրաստվախ է սպիտակաթույր բետոնից։ Շենքի կողմերի միջնորմերը ապահովում են օդափոխությունն ու լույսի ներթափանցումը։ Սա «Շահադայի»՝ իսլամում միաստվածության հավատամքի աբստրակտ պատկերումն է։ Նախատեսված էր, որ մզկիթը պետք է տեղավորեր մինչև 2500 անդամից բաղկացած միաբանություն։ Բայց քանի որ հողակտորը, որի վրա պետք էր կառուցվեր մզկիթը, բավականաչափ մեծ չէր այդ չափ բազմության համար դասական աղոթասրահով մզկիթ կառուցելու համար, ճարտարապետը գործնական մոտեցում է ցուցաբերում և և փոխում է մզկիթի ավանդական դասավորությունը այնպես, որ մուտքից աստիճաններն ուղիղ տանում էին դեպի հիմնական նախասրահ և աղոթասրահ։ Մզկիթի վերջին հարկեր կարելի է բարձր կա՛մ աստիճաններով, կա՛մ վերելակով։

Պատմություն
-----------

Գյուլշանի համայնքային մզկիթը բազմաթիվ նշանավոր մարդկանց այցելության վայր է։ 2018 թվականի փետրվարին Ալ-Ակսա մզկիթի գլխավոր իմամը Բանգլադեշով անցնող իր մեկշաբաթյա երկար ուղևորության ընթացքում աղոթքներ էր կարդացել և սեմոններ էր մատուցել մզկիթում։ 2019 թվականի սեպտեմբերին Բանգլադեշում Ավստրալիայի գերագույն հանձնակատար Ջուլիա Նիբլեթը և Բանգլադեշում Նոր Զելանդիայի գերագույն հանձնակատար Ջոաննա Քեմփքերսը այցելել են համայնքային այս մզկիթ։

Ծանոթագրություններ
------------------

1. ↑  «Gulshan Society Mosque / Kashef Chowdhury - URBANA»։ *ArchDaily* (en-US)։ 2019-05-19։ Վերցված է 2020-05-17
2. ↑  Snyder Michael (2019-05-09)։ «In Bangladesh, Reimagining What a Mosque Might Be»։ *The New York Times* (en-US)։ ISSN 0362-4331։ Վերցված է 2020-05-17
3. ↑  «Masjid al-Aqsa head Imam to lead jum’a prayers at Gulshan mosque»։ *theindependentbd.com*։ Վերցված է 2020-05-17
4. ↑  «Australian, New Zealand envoys visit Gulshan mosque | banglatribune.com»։ *Bangla Tribune* (անգլերեն)։ Վերցված է 2020-05-17 (չաշխատող հղում)
**Մուամեր Գյուլեր** (թուրքերեն՝ Muammer Güler, մարտի 21, 1949(1949-03-21), Մարդին, Թուրքիա), թուրք քաղաքական գործիչ։

Կենսագրություն
--------------

Ավարտել է Անկարայի դպրոցը, այնուհետև 1972 թվականին Անկարայի համալսարանի իրավաբանական ֆակուլտետը։

2002 թվականի հունվարի 29-ին նշանակվել է իլա Կայսերիի նահանգապետ։ 1993 թվականի սեպտեմբերի 16-ին նշանակվել է իլա Նիղդեի նահանգապետ։ 1994 թվականի հուլիսի 6-ից մինչև 2000 թվականի հուլիսի 28-ը եղել է իլա Գազիանթեփի նահանգի նահանգապետը։ 2003 թվականի փետրվարի 17-ից մինչև 2010 թվականի մարտի 31-ը եղել է Ստամբուլի իլի նահանգապետ։ 2010 թվականի մայիսի 12-ից 2011 թվականի մարտի 7-ը զբաղեցրել է Թուրքիայի ներքին գործերի նախարարության հակահետախուզությամբ և ահաբեկչության դեմ պայքարով զբաղվող հասարակական կարգի և անվտանգության բաժնի ղեկավարի պաշտոնը։ 2013 թվականի հունվարի 24-ին նշանակվել է ներքին գործերի նախարար։

2013 թվականի դեկտեմբերի 17-ին Մուամեր Գյուլերի որդին՝ Բարըշ Գյուլերը, ձերբակալվել է կոռուպցիայի մեղադրանքով։ Նույն թվականի դեկտեմբերի 25-ին Մուամեր Գյուլերը հրաժարական տվեց նախարարներ Զաֆեր Չաղլայանի և Էրդողան Բայրաքթարի հետ, որոնց որդիներին ևս կոռուպցիայի մեղադրանքներ Էին առաջադրվել։

Անձնական կյանք
--------------

* Ամուսնացել է 1977 թվականին։ Կինը մաթեմատիկայի ուսուցիչ է։ Ունի երկու երեխա, մի տղա և մի աղջիկ։

Ծանոթագրություններ
------------------

1. ↑  Selçuk Şenyüz (հունվարի 24, 2013)։ «Sürpriz zirve sonrası kabine değişikliği»։ *Hürriyet* (Turkish)։ Վերցված է հունվարի 24, 2013
2. ↑  High-profile figures among 52 detained in major corruption operation in Turkey *Hurriyet*. 18 December 2013. Retrieved 21 December 2013.
3. ↑  Bakan Çağlayan ile Güler istifa etti *Hurriyet*. 25 December 2013. Retrieved 25 December 2013.
4. ↑  «Turkish economy, interior, environment ministers resign amid graft scandal»։ *Hurriyet Daily News*։ Վերցված է դեկտեմբերի 25, 2013
**Էդ Դիվանիա** (արաբ․՝ الديوانية‎‎), քաղաք, որը գտնվում է Իրաքում, Կադիսիայի մուհաֆազայի վարչական կենտրոնը։

2011 թվականի դրությամբ քաղաքի բնակչությունը կազմում է մոտ 400,000 մարդ։

Գտնվում է Տիգրիս և Եփրատ գետերի միջագետքում, Հիլա գետի վրա (Եփրատի աջ վտակը), ծովի մակարդակից 16 մետր բարձրության վրա։ Քաղաքի միջով անցնում է Բաղդադն ու Բասրան միացնող երկաթագիծը։

Հարուստ գյուղատնտեսական շրջանի կենտրոնն է, այստեղ աճում են հացահատիկներ (հիմնականում բրինձ) և խուրմա։ Քաղաքում է գտնվում ավտոմոբիլային անվադողերի արտադրության գործարանը, որը նախկինում անվադողեր է ապահովում Իրաքի մեծ մասում։
Էֆ Դիվանիայում է գտնվում իրաքյան բանակի 8-րդ դիվիզիայի շտաբը։

Օրնիթոլոգիայի համար Էդ Դիվանիան քաղաք է, որն հարուստ է թռչուններով։

Կլիմա
-----

| Էդ Դիվանայի կլիման |
| --- |
| Ցուցանիշ | Հուն․ | Փետ․ | Մար․ | Ապր․ | Մայ․ | Հուն․ | Հուլ․ | Օգոս․ | Սեպ․ | Հոկ․ | նոյ․ | Դեկ․ | Տարի |  |
| Միջին առավելագույնը °C | 15 | 19 | 27 | 30 | 37 | 41 | 43 | 42 | 40 | 33 | 24 | 17 | 30,4 |  |
| Միջին նվազագույնը °C | 6 | 9 | 13 | 18 | 23 | 26 | 27 | 27 | 24 | 19 | 12 | 8 | 17,7 |  |
| Տեղումների նորմ, մմ | 23 | 15 | 20 | 18 | 8 | 0 | 0 | 0 | 0 | 3 | 13 | 20 | 120 |  |
|  |  |  |  |  |  |  |  |  |  |  |  |  |  |  |  |  |  |  |  |

Ծանոթագրություններ
------------------

1. ↑
2. ↑  Կաղապար:Книга:Словарь географических названий
3. ↑  «Ad Diwaniyah, Iraq Page» (անգլերեն)։ Fallingrain Global Gazetteer։ Վերցված է 2013-12-29
4. ↑  Gordon Michael (2008-08-03)։ «The Last Battle»։ *New York Times*։ Վերցված է 2008-08-04
**Բատիր**, գյուղ Պաղեստին պետությունում, տեղակայված է Հորդանան գետի արևմտյան ափին՝ Բեթղեհեմից 6,4 կմ դեպի արևմուտք և Երուսաղեմից դեպի հարավ-արևմուտք, Նաբլուս և Հեվրոն քաղաքների միջև։ Գյուղի բնակչությունը 2007 թվականի դրությամբ կազմում է 3967 մարդ։

Բատիր գյուղում փոքր հովիտների համար օգտագործում է ոռոգման յուրօրինակ համակարգ, որը բաղկացած է յուրատեսակ քարե սանդղավանդներից՝ օգտագործելով ստորգետնյա ջրային աղբյուրներից ուղղակիորեն սնվող ջրանցքների ցանց։ Այդ սանդղավանդներից որոշները ոռոգվում են, և դրանց վրա աճեցվում են տարբեր մշակաբույսեր։ Սանդղավանքների այն հատվածներում, որոնք չեն ոռոգվում, տեղակայված են ձիթապտղի և խաղողի այգիներ։

Դեռևս 2011 թվականին ՅՈՒՆԵՍԿՕ-ն 15 հազար դոլար է հատկացրել Բատիրի ոռոգման համակարգը պահպանելու համար։ 2014 թվականի հունիսի 20-ին Բատիրի մշակութային լանդշաֆտը, ձիթենիների և խաղողի այգիները ներառվել են ՅՈՒՆԵՍԿՕ-ի Համաշխարհային ժառանգության օբյեկտների ցանկում՝ միաժամանակ ընդգրկվելով Համաշխարհային ժառանգության վտանգված օբյեկտների ցանկում։

Ծանոթագրություններ
------------------

1. ↑  2007 PCBS Census Palestinian Central Bureau of Statistics. p.116.
2. ↑  West Bank barrier threatens villagers' way of life. *BBC News*. 2012-05-09.
3. ↑  Daniella Cheslow (2012 թ․ մայիսի 14)։ «West Bank Barrier Threatens Farms»։ Pittsburgh Post-Gazette։ Վերցված է 2012 թ․ օգոստոսի 22
4. ↑  Palestine: Land of Olives and Vines — Cultural Landscape of Southern Jerusalem, Battir, inscribed on World Heritage List and on List of World Heritage in Danger

Արտաքին հղումներ
----------------

* Battir Village (Fact Sheet)
* Battir Village Profile

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Չափորոշչային վերահսկողություն | VIAF: 316602270 · WorldCat VIAF: 316602270 |

 |
Դելֆինը Իսրայելի դելֆինարիումում
Դելֆինները Վրաստանի դելֆինարիումում (Բաթում)
**Դելֆինարիում,** ակվարիում դելֆինների համար։ Դելֆինարիումի դելֆինները սովորաբար պահվում են մեծ լողավազանում, սակայն երբեմն դելֆինարիումի տնօրինությունը բաց է թողում դելֆիններին բաց ծով` կենդանիներին ազատությունից ամբողջովին չզրկելու նպատակով։

Որոշ դելֆինարիումներ բաղկացած են մեկ մեծ լողավազանից, որտեղ դելֆինները սովորաբար կատարում են տարբեր հնարքներ հանրության առաջ։ Կենդանիներին չձանձրացնելու և վնասներից խուսափելու նպատակով, մինչ ցուցադրությունը կենդանիները լինում են տվյալ երկրի կենտրոնական կենդանաբանական այգում կամ այլ այգիներում։

Թեև դելֆինարիում կառուցելու միտքը առաջացել է 19-րդ դարում, մարդիկ կարողացան ստեղծել առաջին դելֆինարիումը 20-րդ դարի վերջին` 1938 թվականին։ Դելֆինարիումի կառուցողների հիմնական մտահոգությունը կենդանիների գերությունը և պայմանների ապահովումն է։ 1960-ական թվականներին դելֆինարիումները տարածվեցին ամբողջ աշխարհով մեկ և արժանացան քննաատության բնապահպանների կողմից։ Այս ժգոհությունները 21-րդ դարի սկզբին վերաճեցին, հանգեցնելով մի շարք երկրներում դելֆինարիումների փակման։

Տարածվածություն
---------------

Չնայած այս միտմանը, դելֆինարիումները շարունակեցին տարածվել Եվրոպայում (Բելգիա, Բուլղարիա, Դանիա, Հայաստան, Ֆինլանդիա, Ֆրանսիա, Գերմանիա, Հունաստան, Իսլանդիա, Իտալիա, Լիտվա, Մալթա, Նիդեռլանդներ, Պորտուգալիա, Ռումինիա, Ռուսաստան, Շվեդիա, Իսպանիա, Ուկրաինա, Վրաստան), Ասիայում (Բահրեյն, Չինաստան, Ինդոնեզիա, Իրան, Իսրայել, Ճապոնիա, Հյուսիսային Կորեա, Ֆիլիպիններ, Հարավային Կորեա, Սինգապուր, Չինաստանի Հանրապետություն, Թայլանդ, Թուրքիա,ԱՄԷ), Հյուսիսային Ամերիկայում (Ամերիկայի Միացյալ Նահանգներ, Կանադա, Մեքսիկա), Արգենտինայում և Ավստրալիայում։

Գրականություն
-------------

* Ջոնսոն Վիլիամ (1994 թ․ ապրիլի 23)։ *Վարժեցված ծովային կենդանիների պատմություն*։ Արկածային գիրք։ ISBN 978-0-946097-28-9
**«Գնդապետ Սուն»** (անգլ.՝ Colonel Sun), Քինգսլի Էմիսի վեպը (Յան Ֆլեմինգի հիշատակին)։ Բոնդի ստեղծող Յան Ֆլեմինգի մահից հետո նրա այրին իր համաձայնությունն է տվել այլ հեղինակների կողմից 007 սագայի շարունակմանը։ Հրատարակիչները որոշել են այս գործը առաջարկել տարբեր գրողների՝ գրքերը թողարկելով Ռոբերտ Մարկեմ կեղծանունով։ Այս պատվին առաջինը առժանացել է Քլինգսլի Էմիսը, որը Ֆլեմինգի ընկերն էր։ Նա գրել է «Գնդապետ Սուն» վեպը, բայց ընթերցողները այն սառն են ընդունել, տպաքանակները չեն վաճառվել։

Ստեղծման պատմություն
--------------------

1965 թվականին Քինգսլի Ամիսը գրել է «Ջեյմս Բոնդի» գիրքը, որում նա ուսումնասիրել է Ֆլեմինգի վեպերը 007 գործակալի մասին։ Նույն թվականին լույս է տեսել նրա կոմիքսային աշխատանքը ՝ «Բոնդի գիրքը» կամ «Ինքը` 007» -ը, որը գրվել է Ուիլյամ «Բիլ» Թաններ կեղծանունով։ Իսկ1966 թվականին լույս է տեսել հանգուցյալ Յան Ֆլեմինգի վերջին աշխատանքը` «Ութոտնուկ»-ը, բայց «Glidrose»-ը որոշել է շարունակել Ջեյմս Բոնդ սիգան` ընտրելով Քինգսլի Ամիսին։ Ի սկզբանե «Glidrose»-ը նախատեսում էր հերթականությամբ վարձեր տարբեր գրողների, որպեսզի գրեն վեպեր 007 գործակալի մասին, օգտագործելով նույն Ռոբերտ Մարկհեմ կեղծանունը։ Այսպիսով, 1968 թվականին հայտնվել է «Գնդապետ Սուն» գիրքը։ Ռոբերտ Մարկեմի երկրորդ գիրքը 007 գործակալի մասին այդպես էլ չի հայտնվել։

Կերպարներ
---------

* Ջեյմս Բոնդ / Գործակալ 007 - գլխավոր հերոս
* Գնդապետ Սուն Լյանդան- գլխավոր չարագործ
* Արիադնա Ալեքսանդրու - Բոնդի ընկերուհին
* Ֆոն Ռիխտեր - երկրորդական չարագործ է
* Նիկո Լիցաս - Բոնդի դաշնակիցը
* Բիլ Թաններ - Բոնդի գործընկերը
* Մ - Բոնդի ղեկավարը

Ծանոթագրություններ
------------------

1. ↑  «Books in demand in March»։ *Financial Times*։ 1968 թ․ ապրիլի 16։ էջ 24

Արտաքին հղումներ
----------------

* «Գնդապետ Սուն» վեպը James Bond 007 Ինտեակտիվ արխիվ կայքում
**Էդիտ Բոլդուին** (անգլ.՝ Edith Ella Baldwin, 1848, Վուստեր, Մասաչուսեթս, ԱՄՆ - 1920), ամերիկացի նկարչուհի և գրող։

Կենսագրություն
--------------

Ծնվել է 1870 թվականի նոյեմբերի 19-ին Մասաչուսեթս նահանգի Վուստեր քաղաքում՝ Չարլզ Բոլդուինի (*Charles Clinton Baldwin*, 1835—1927) և նրա կնոջ Էլլա Բոլդուինի ընտանիքում (*Ella Lois Torrey Peckham Baldwin*, 1846—1915)։

Նկարչությունը սովորել է Փարիզում Ժյուլիան ակադեմիայում՝ Ուիլյամ Բուգրոյի և Թոնի Ռոբեր-Ֆլերի մոտ և Կոլարոսսիի ակադեմիայում՝ Գյուստավ Կուրտուայի ղեկավարությամբ, ինչպես նաև Յուլիուս Ռոլշովենի և Հենրի Մոսլերի ղեկավարությամբ՝ ԱՄՆ-ում ։

1901 թվականին Էդիթ Բոլդուինն իր պաստելային աշխատանքը ցուցադրել է Մարսյան դաշտի սրահում։ Մինչ այդ ամերիկյան նկարիչների միության ցուցահանդեսներում 1898 և 1899 թվականներին ներկայացել էր մանրանկարներով։ 1903 թվականին նրա յուղանկարները ցուցադրվում էին Վուսթերում։

Էդիթ Բոլդուինի ստեղծագործությունների հավաքածուն պահվում է Դյուկի համալսարանում։ Նաև այնտեղ է նրա չհրապարակված պատմվածքները, վեպերը, բանաստեղծություններն ու դասախոսությունների սյուժեները, հատվածներ օրագրերից։ Նրա աշխատանքներն ընդգրկում էին սիրո և կրոնի թեմաները, ինչպես նաև ժամանակակից խնդիրները՝ ներառյալ ավտոմեքենաների հայտնվելը, կանանց իրավունքների համար գործադուլները։

Մահացել է 1941 թվականի փետրվարի 21֊ին։ Թաղվել է Վուսթեր քաղաքում՝ *Worcester Rural Cemetery* գերեզմանատանը։

Ծանոթագրություններ
------------------

1. ↑  Biography of Edith Ella BALDWIN (1870-?)
2. 1 2  Edith Ella Baldwin
3. ↑  Waters Clara Erskine Clement (1904)։ *Women in the Fine Arts: From the Seventh Century B.C. to the Twentieth Century A.D.* (Public domain ed.)։ Houghton, Mifflin։ էջեր 25–
4. ↑  «Guide to the Edith Ella Baldwin Papers, 1848–1920»։ Duke University։ Վերցված է 2015 թ․ մարտի 28

Աղբյուրներ
----------

* *C. E. C. Waters*. «Women in the Fine Arts: From the Seventh Century B.C. to the Twentieth Century A.D.» (1904).

Արտաքին հղումներ
----------------

* Edith Ella Baldwin
* EDITH ELLA BALDWIN, Listed Artist, FINE NUDE FEMALE JULIAN’S ACADEMY PARIS 1890
* Edith Ella Baldwin papers, 1848—1920

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | VIAF: 7736155769101027880000 · WorldCat VIAF: 7736155769101027880000 |

 |
**Դեղին թեյ**, թեյի հազվագյուտ և թանկարժեք տեսակ, որ ենթարկվում է թույլ ֆերմենտացիայի։ Դեղին թեյը ֆերմենտացիայի դասակարգման աստիճանում 3-րդ հորիզոնականում է՝ կանաչ թեյից հետո, որ ունի մոտ 7-10% ֆերմենտացիա։

Դեղին թեյը պատրաստվում է բարձրորակ հումքից բացառապես միայն Չինաստանում՝ Սիչուան, Հունան, Չժեցիան, Ֆիձույան գավառներում։ Համարվում է արքայական թեյ, շատ երկար ժամանակ դեղին թեյը խնամքով թաքցվում էր օտարերկրացիներից, իսկ դրա պատրաստման գաղտնիքների բարձրաձայնման դեպքերըխստորեն պատժվում էին։ Հայտնի է Տանի դարաշրջանից (8-րդ դար)։

Նկարագիր
--------

Տարատեսակներ. լինում է տուփով՝ Ցյուն շան Ին Չժեն (Ցյուն շան լեռի արծաթագույն ասեղներ, 君山银针), Ին Չժեն (արծաթագույն ասեղներ, 银针), ինչպես նաև լինում է տերևներով, որ բաժանվում են փոքր և մեծ խմբերի՝ Հոշան Հուան Յա (霍山黄芽), Բեյգան Մացյան (北港毛尖)։ Դեղին թեյը չինական թեյերի ամենահազվագյուտ տեսակն է։

Պատրաստման տեխնոլոգիա
---------------------

Ավանդական տեսակները ինչպիսիք են Ցյուն շանը Ին Չժենը և Մեն Դին Հուն յան, պատրաստվում են ամենաբարձր որակի հումքից, միայն «ճարպոտ»՝ մեծ և ծանր, չվնասվող տերևնորից։ Դրա համար կան 9 անխախտելի կանոններ, որոնց համաձայն չի կարելի թեյ հավաքել անձրևոտ օրերին, չի կարելի պոկել բողբոջը, եթե այն ցողով է պատված, չի կարելի պոկել մանուշակագույն բողբոջը, խոռոչային բողբոջը, ինչպես նաև չափազանց երկար և չափազանց կարճ բողբոջները։

Թեյի պատրաստումը կարող է տևել մոտ 3 օր։ Թեյն անցնում է մի քանի փուլերով. Համի վրա ազդեցություն ունեցող փուլը թեյը մագաղաթների, կտորե պարկերի կամ դեզի մեջ պահելն է։ Այն պահանջում է բարձր արհեստավարժություն և հստակություն, քանի որ մեծ ուշադրություն է պետք դարձնել պահման ջերմաստիճանին և պայմաններին։

Հատկութուններ
-------------

Քանի որ այսպիսի թեյ պատրաստվում է բարձր որակի հումքից, այդ իսկ պատճառով այն պարունակում է շատ վիտամիններ, միկրոէլեմենտներ, ամինաթթուներ, պոլիֆենոլներ և այլն։ Թեյը թուլացնում է ջղաձգությունը, գլխացավը, ակտիվացնում է օրգանիզմի պաշտպանական ուժերը։ Դեղին թեյը օգնում է մտավոր աշխատանքի կատարմանը։

Ծանոթագրություններ
------------------

1. ↑  Gascoyne Kevin, Marchand Francois, Desharnais Jasmin, Americi Hugo (2011)։ *Tea: History, Terroirs, Varieties*։ Firefly Books։ էջ 58
2. ↑  Tripathi Smita։ «Tea for Royalty»։ *Business World*։ Վերցված է 2015 թ․ նոյեմբերի 12 (չաշխատող հղում)
**Բարակ դը Ֆրետյուր** (ֆր.՝ Baraque de Fraiture), սար Բելգիայում։ Գտնվում է այդ երկրի Լյուքսեմբուրգ պրովինցիայի տարածքում և համարվում է այդ տարածաշրջանի ամենաբարձր գագաթը (ծովի մակերևույթից բարձրությունը 652 մետր է)։

Աշխարհագրություն
----------------

Բարակ դը Ֆրետյուր սարը պատկանում է Արդեններ լեռնահամակարգի հարավային մասին և մաս է կազմում այն լեռնաշղթայի, որը միմյանցից բաժանում է Ուրտ և Ամել գետերի ավազանները։ Տայլ սարահարթի նկատմամբ այս սարը բարձր է 153 մետրով։ Սարալանջերը մասամբ անտառապատ են (հիմնականում հանդիպում են խառը տիպի անտառներ), ավելի մեծ տարածք են զբաղեցնում մարգագետինները։ Շրջակայքում կան նաև ճահճապատ տարածքներ։

Սարն ու շրջական համեմատաբար խիտ չեն բնակեցված. բնակչության միջին խտությունը մեկ քառակուսի կիլոմետրի վրա կազմում է 42 մարդ։

Կլիման այստեղ հիմնականում ցամաքային է, տարեկան միջին ջերմաստիճանը՝ 6 °C: Ամենատաք ամիսը օգոստոսն է (միջին ամսական ջերմաստիճանը՝ 15 °C), ամենացուրտը՝ հունվարը (ամսական միջինը՝ -4 °C):

Սարը գտնվում է Վիելսալմ համայնքի տարածքում։ Այստեղ գործում է լեռնադահուկային համալիր՝ 350, 700 и 1000 մետր երկարությամբ երեք դահուկուղյակներով։

Պատմություն
-----------

Երկրորդ համաշխարհային պատերազմի ժամանակ գերմանական վերմախտի հինգերորդ տանկային դիվիզիան այսպես կոչված՝ «Բելգիական գործողության» շրջանակում 1940 թվականի մայիսի 11-ին գրոհով գրավել է Բարակ դը Ֆրիտյուր սարը՝ մարտական առաջադրանք ունենալով Դինան քաղաքի մոտ անցնել Մաաս գետը և ավարտի հասցնել Բելգիայի նվաճումը ֆաշիստական Գերմանիայի կողմից։

Ծանոթագրություններ
------------------

1. 1 2  «Baraque de Fraiture - Peakbagger.com»։ www.peakbagger.com։ Վերցված է 2018 թ․ մայիսի 31
2. ↑  «Site Officiel de la Piste de ski de la Baraque de Fraiture» (ֆրանսերեն)։ www.ski-baraquedefraiture.be։ Վերցված է 2018 թ․ մայիսի 31
3. ↑  Mary, Jean-Yves (2009). *Le Corridor des Panzers*, t. I, Bayeux, Heimdal, p. 121.

Արտաքին հղումներ
----------------

* Official website

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Չափորոշչային վերահսկողություն | VIAF: 239630435 · WorldCat VIAF: 239630435 |

 |
**2019 թվականի հունիսի 23-ին Պրահայում անցկացվել է բողոքի զանգվածային ակցիա**՝ վարչապետ Անդրեյ Բաբիշի հրաժարականի պահանջով։ Տարբեր տվյալների համաձայն՝ բողոքի ակցիային մասնակցել է 200.000-500.000 մարդ։ Ընդ որում՝ բողոքի ակցիային մասնակցություն են ունեցել մարդիկ՝ Չեխիայի բազմաթիվ վայրերից։ Բազմաթիվ քաղաքացիներ մայրաքաղաք էին գնացել Չեխիայի տարբեր շրջաններից։ Պրահա տանող ավտոբուսների և գնացքների տոմսերը վաճառվել էին դեռևս շաբաթվա սկզբին։

Բողոքի ակցիա
------------

Բողոքի ցույց
Ցուցարարների գլխավոր պահանջը վարչապետ Բաբիշի հրաժարականն էր։ Բողոքի ակցիայի մասնակիցներն իրենց ձեռքերում պահում էին պաստառներ, որոնց վրա վարչապետի հրաժարականի պահանջով գրառումներ էին արված։ Ակցիաներն անցկացվում են «Ամո՛թ Բաբիշին» և «Ամեն ինչ կախված է մեզնից» լոզունգների ներքո։ Ցուցարարները վարչապետ Բաբիշին մեղադրում էին տարատեսակ հանցագործությունների կատարման մեջ և պահանջում էին վերջինիս հրաժարականը։ Չեխիայի խորհրդարանում տեղի ունեցավ քվեարկություն՝ վարչապետ Անդրեյ Բաբիշին անվստահություն հայտնելու վերաբերյալ։

Սա վարչապետ Բաբիշի դեմ առաջին բողոքի ակցիան չէ։ Այսպես. 2018 թվականի ապրիլին Չեխիայի ավելի քան 20 քաղաքներում իրականացվում էին բողոքի ակցիաներ, որոնք ուղղված էին Չեխիայի Հանրապետության վարչապետի պաշտոնում Անդրեյ Բաբիշի նշանակմանը։ Բողոքի ակցիաների սկզբում ցույցերի մասնակիցներն ստորագրեցին պետիցիաներ, որոնք ուղղված էին Բաբիշին՝ վարչապետի պաշտոնն ստանձնելուն խոչընդոտելուն։

Ավելի վաղ Բաբիշը քննադատության էր ենթարկվում զանգվածային լրատվության միջոցների և ընդդիմադիր կուսակցությունների կողմից. քննադատության թիրախում հայտնվել էր նրա՝ օլիգարխ կինելու հանգամանքը, քանի որ քննադատները նշում էին, որ նրա կառավարչական պաշտոնն ազդեցություն կունենա նրա կոմերցիոն մոտիվացիայի վրա, ինչն էլ կհանգեցնի շահերի բախման կամ պաշտոնեական կոնֆլիկտի։ Դա է պատճառը, որ նրան համեմատում էին Սիլվիո Բերլուսկոնիի հետ. օրինակ՝ *Foreign Policy* ամսագիրը նրան անվանել է «Բաբիսկոնի», ինչին ի պատասխան՝ Բաբիշն սպառնում էր դատական հայցով հանդես գալ։

Սա վերջին երեսուն տարիների ընթացքում Չեխիայում անցկացված ամենախոշոր բողոքի ակցիան է՝ 1989 թվականի թավշյա հեղափոխությունից հետո։ Բողոքի ակցիաներին իրենց անվերապահ աջակցությունն են հայտնել այնպիսի հայտնի անձինք (չեխական ծագմամբ), ինչպիսիք են՝ դերասան Զդենեկ Սվերակը և երգիչ Կլուս Տոմաշը։ Բողոքի ակցիաներին քննադատական մոտեցում է ցուցաբերել Չեխիայի Հանրապետության նախկին նախագահ Վացլավ Կլաուսը։ Արտասահմանյան լրատվամիջոցները նշում են բողոքի ակցիաների՝ հանգիստ և բարեկամական մթնոլորտի մասին՝ դրանք անվանելով *«մեծ պիկնիկ»*։

Ծանոթագրություններ
------------------

1. ↑  250 тысяч митингующих в Праге потребовали отставки премьера Бабиша
2. ↑  «Гнездо аиста» подвело чешского премьера Бабиша
3. ↑  В Чехии проходят митинги против назначения премьером миллиардера Бабиша
4. ↑  «Now the Czechs Have an Oligarch Problem, Too»։ Foreign Policy։ ապրիլի 10, 2015։ Վերցված է հունիսի 17, 2015
5. ↑  В Чехии прошла крупнейшая за 30 лет акция протеста
6. ↑  Hrstička zneuznaných a frustrovaných, kritizuje demonstranty exprezident Klaus
7. ↑  Dymisja albo defenestracja. Tysiące Czechów demonstrowało przeciwko Babiszowi

Արտաքին հղումներ
----------------

* Ռուսաստանին հարող Անդրեյ Բաբիշը
**Դեյվիդ Բոուիի արձան** (անգլ.՝ Statue of David Bowie), բրոնզե քանդակ, որը ստեղծել է Էնդրյու Սինքլերը և բրոնզից ձուլել է Փոլ Օ'Բոյլը։ Արձանը գտնվում է Էյլսբերիի (Բաքինգհեմշիր, Մեծ Բրիտանիա) Շուկայի հրապարակում։

Նկարագրություն
--------------

Քանդակը գտնվում է Էյլսբերիի Շուկայի հրապարակում։ Այդ քաղաքում Դեյվիդ Բոուին առաջին անգամ ելույթ է ունեցել Զիգգի Սթարդաստի կերպարով։ Հովարդ Ջոնսի գլխավորությամբ հանդիսավոր բացման միջոցառումը տեղի է ունեցել 2018 թվականին։ Բոուիին (2002 թվականի կերպարով) պատկերող արձանը, ինչպես նաև նրա բազմաթիվ ալտեր էգոները (Զիգգին՝ առաջին պլանում), որը երաժիշտը հորինել է իր երկար տարիների կարիերայի ընթացքում, ստացել է «Երկրային ավետաբեր» անվանումը։ Քանդակից վերև տեղադրված են բարձրախոսներ, որոնցից ամեն ժամ հնչում են դերասանի տարբեր երգեր։

Քանդակն արտացոլում է Բոուիի բազմադիմությունը. նա ոչ միայն լավ երգիչ էր, այլև դերասան և բացառիկ լավ պարող, ինչն արտացոլված է կենտրոնական մասում, որտեղ Բոուին պատկերված է շարժման մեջ։

Ստեղծում
--------

Քանդակը ստեղծելու համար 100000 ֆունտ ստեռլինգ գումարը հավաքվել է դրամաշնորհով և քրաուդֆանդինգով՝ *Pledge Music* առցանց հարթակի միջոցով։ Աշխատանքն իրականացվել է երաժշտական պրոմոուտեր Դեյվիդ Սթոփսի ղեկավարությամբ, որը հայտնել է, որ *«արվեստի այս ստեղծագործությունը հանրային սեփականություն է, և մենք ամեն օր հետևելու ենք դրան։ Այնտեղ կա տեսախցիկ, որն աշխատում է շուրջօրյա և առանց հանգստյան օրերի…»*։

Քննադատություն
--------------

Արձանը հակասական արձագանքների է արժանացել։ Այսպես, *Artlyst* առցանց ամսագրի մեկնաբանն այն անվանել է *«գարշելի»*, վատ հետագծված, և պարզապես անհարիր է Բոուիի մակարդակի մարդուն, որը հայտնի էր կերպարվեստի հանդեպ իր սիրով։ Արվեստի բրիտանական առաջատար տեղեկատվական կայքը նշել է նաև, որ Բոուին արվեստի գործերի գիտակ էր և իրական հավաքորդ և արձանն անվանել է «չափազանց անճաշակ» և «վանող քիթչի» օրինակ։ *Sony Music*-ի գլխավոր տնօրեն Ռոբ Սթրինգերը քանդակն անվանել է *«գեղեցիկ»*։

Վանդալություն
-------------

Բացումից 48 ժամ չանցած՝ արձանը ենթարկվել էր վանդալության։ Նրանից առաջ գրվել էր. *«Սկզբում կերակրեք անտուններին»,* մոտակա պատին՝ *«RIP DB»*, իսկ բուն արձանը՝ նախշվել էր։

2018 թվականի հոկտեմբերին արձանը երկրորդ անգամ է ենթարկվել վանդալության. քանդակը, որոշ մայթեր, դռներ և գովազդային վահանակներ պատվել են գրաֆիտիով։

Ծանոթագրություններ
------------------

1. 1 2  «Musical David Bowie statue vandalised»։ *www.bbc.co.uk*։ 2018-03-27։ Վերցված է 2019-03-11
2. ↑  A.O. Scott։ «‘Moonage Daydream’ Review: David Bowie’s Sound and Vision»։ *New York Times* (անգլերեն)։ Վերցված է 2022-10-03
3. ↑  Laura Snapes։ «‘Feed the homeless first’: new David Bowie statue vandalised»։ *theguardian.com* (անգլերեն)։ Վերցված է 2022-10-03
4. ↑  «Musical David Bowie statue unveiled»։ *www.bbc.co.uk*։ 2018-03-25։ Վերցված է 2019-03-11
5. ↑  Scott Reyburn։ «David Bowie’s Seal of Approval Bolsters Art at Auction»։ *New York Times* (անգլերեն)։ Վերցված է 2022-10-03
6. ↑  «David Bowie Statue Not Fitting A Man Who Loved Fine Art»։ *Artlyst Ltd.* (անգլերեն)։ Վերցված է 2022-10-03
7. ↑  «David Bowie Statue Not Fitting A Man Who Loved Fine Art»։ *Artlyst*։ Վերցված է 2019-03-11
8. ↑  «Aylesbury's David Bowie statue vandalised..again»։ *Mix 96*։ 2018-10-11։ Վերցված է 2019-03-11
Ռոք երաժիշտ **Դեյվիդ Բոուին** ունեցել է **արվեստի ստեղծագործությունների մասնավոր մեծ հավաքածու**, որում ընդգրկված էին նկարներ, քանդակներ և կահույք։ Նա սկսել է արվեստի ստեղծագործություններ հավաքել 1970-ական թվականների կեսերին և շարունակել է դրանով զբաղվել մինչև կյանքի վերջը։ Հավաքածուում ներառված են եղել նաև իր իսկ ստեղծած կտավները։ 1990 թվականի վերջին Բոուիի ստեղծած նկարներից մեկը աճուրդում վաճառվել է 500 դոլլարով։

Բոուին որպես արվեստի ստեղծագործությունների հավաքորդ և արվեստի կողմնակից
-----------------------------------------------------------------------

Կենսագիրների խոսքերով՝ Բոուին սկսել է գնահատել արվեստը և հավաքել դրա ստեղծագործությունները 1970-ական թվականների կեսերին, երբ տեղափոխվել է Բեռլին, որպեսզի ազատվի կոկաինի կախվածությունից։ Նկարիչ և գրող Մեթյու Քոլինգսը երաժշտի հավաքածուն բնութագրել է որպես «բոհեմային, ռոմանտիկ, արտահայտիչ, զգացմունքային արվեստ»։ Արվեստի խորհրդատուները Բոուիին նկարագրել են որպես «իսկական հավաքորդ։ Նրա ձեռքբերումները առևտրային մղում չունեին. նրան հետաքրքիր էր արվեստը, ոչ թե շահույթը։ Դա խոր անձնական, էկլետիկ հավաքածու էր, որն ատացոլում էր նրա բրիտանական արմատները և նրա իրական կիրքն արվեստի հանդեպ»։ Բոուիի ժամանակակից աֆրիկյան արվեստի հավաքածուն անվանել են «[թեմայի] հասկացվածությունը [ցուցադրող], որը դուրս է գալիս մայրցամաքի էկզոտիկայի և արվեստի «այլության» հաճախակի հետապնդման շրջանակից»։ 1995 թվականին Բոուին ցուցադրության է դրել հարավաֆրիկյան արվեստի հավաքածուն, նույնիսկ *Modern Painters* ամսագրում հոդված է գրել Յոհանեսբուրգի բիենալեի մասին։ 1998 թվականին դարձել է այդ հանդեսի խմբագրության անդամ, մասնակցել է Նեթ Թեյթի մասին գեղարվեստական միստիֆիկացիային։ Երաժիշտը հաճախ է հիշատակվել *ARTnews*-ի վարկածով «200 լավագույն հավաքորդների» ցանկում։

Ծանոթագրություններ
------------------

1. ↑  *Random notes*։ *Newsweek*։ 1990 թ․ դեկտեմբերի 10: 94
2. ↑  Sandford, 1997, էջեր 154–55
3. ↑  Jones, Rebecca (14 July 2016), «David Bowie art collection revealed for the first time», *BBC*, վերցված է 15 July 2016
4. ↑  Reyburnnov, Scott (10 November 2016), *David Bowie’s Seal of Approval Bolsters Art at Auction*, վերցված է 14 November 2016
5. 1 2 3  «Ziggy Played Guitar (And Critiqued Art): David Bowie's Far-Out Influence on the Fine-Art World»։ 2018 թ․ մարտի 20։ Վերցված է 2021 թ․ օգոստոսի 8
6. ↑  «Biography of William Boyd»։ BookBrowse.com։ Վերցված է 2007 թ․ մայիսի 19
**«Գոյատևման դասեր»** (ռուս.՝ «Уроки выживания»), 2015 թվականի ռուսական գեղարվեստական ֆիլմ, որը նկարահանել է ռեժիսոր Անդրեյ Տոմաշևսկին։ Ֆիլմը նկարահանվել է ՌԴ մշակույթի նախարարության աջակցությամբ։

Սյուժե
------

Ժենյա Աիստովը (Դենիս Նիկիֆորով) էկզոտիկ երկրում աշխատում է որպես փոքր ինքնաթիռի օդաչու։ Այդ նույն երկրում գտնվող առողջարանում հանգստանալու է ժամանում երկրորդ դասարանում սովորող Կոլյան (Իլյա Կոստյուկով)։ Ժենյա Աիստովը բացասաբար է վերաբերվում երեխաներին, և մի քանի կոնֆլիկտների պատճառով չի կարող ընդհանուր լեզու գտնել Կոլյայի հետ։ Շուտով Աիստովը տեղական սրճարանում ծանոթանում է Նինայի (Եկատերինա Վոլկովա) հետ, որը Կոլայի մայրն է։ Նինայի հետ հանգստի ժամանակ դժբախտ պատահար է տեղի ունենում, և կնոջը տեղափոխում են հիվանդանոց։ Չունենալով հիվանդանոց գնալու և մորն այցելելու մեկ այլ հնարավորություն՝ Կոլյա գաղտնի թափանցում է Ժենյայի օդանավ։ Թռիչքի ժամանակ ամպրոպի հետևանքով ինքնաթիռը վթարի է ենթարկվում և ընկնում։ Ժենյան և Կոլյան փրկվում են, բայց ընկնում են անմարդաբնակ կղզի։ Նրանք պետք է կարգավորեն ընդհանուր կենցաղը կղզում և պայքարեն ավազակների դեմ։

Դերերում
--------

| Դերասան | Դեր |
| --- | --- |
| Դենիս Նիկիֆորով | Ժենյա Աիստով  Ժենյա Աիստով  |
| Իլյա Կոստյուկով | Կոլյա  Կոլյա  |
| Եկատերինա Վոլկովա | Նինա  Նինա  |
| Ալեքսանդր Սամոյլենկա |   |
| Թամարա Սյոմինա | կին օդանավակայանում  կին օդանավակայանում  |

Քննադատություն
--------------

Քննադատները նշել են ֆիլմում ցուցադրված գեղեցիկ բնությունը (նկարահանումներն անցկացվել են Թաիլանդում)։ Նաև դրական է գնահատվում դերասաններ Դենիս Նիկիֆորովի և Իլյա Կոստյուկովի լավ խաղը։ Քննադատները նշում են, որ ֆիլմը դրական և բարի է ստացվել՝ առանց ավելորդ պաթոսի։ Թերություններից նշվում է աղքատ գրաֆիկան, ոչ այնքան ծիծաղելի կատակները, գեգերին անշնորհք  «գծագրերը» և համատեքստից կտրուկ դուրս եկող կերպարները։

Ծանոթագրություններ
------------------

1. ↑  «Фильм Уроки выживания - Вокруг ТВ.» (անգլերեն)։ Вокруг ТВ։ Վերցված է 2018-03-03
2. ↑  «За 8 месяцев фильм «Уроки выживания» в Интернете посмотрело более 11 миллионов человек | Союз кинематографистов Российской Федерации»։ unikino.ru։ Վերցված է 2018-03-03
3. ↑  «Рецензия на фильм «Уроки выживания». Кино на Фильм.ру»։ www.film.ru։ Վերցված է 2018-03-03
4. ↑  «Рецензия на фильм Уроки выживания» (ռուսերեն)։ Վերցված է 2018-03-03
5. ↑  «"Уроки выживания": детский фильм с плоскими шутками для взрослых»։ *Российская газета*։ 2016-03-24։ Վերցված է 2018-03-03
6. ↑  TramVision։ «Уроки выживания - рецензия на фильм и факты, 2016.»։ www.tramvision.ru։ Վերցված է 2018-03-03

Արտաքին հղումներ
----------------

* Գոյատևման դասեր(անգլ.) ֆիլմը Internet Movie Database կայքում
*The Midnight Ride of Paul Revere*.
**«Փոլ Ռևիրի կեսգիշերային զբոսանքը»** (անգլ.՝ The Midnight Ride of Paul Revere), ամերիկացի նկարիչ Գրանդ Վուդի 1931 թվականին ստեղծած կտավը, որտեղ հեղինակը պատկերել է ամերիկացի հայրենասեր Փոլ Ռևիրին 1775 թվականի ապրիլի 18-ի գիշերային զբոսանքի ժամանակ։ Պատկերն արված է բարձր տեսարանից, երբ Ռևիրն զբոսնում է լուսավորված Լեքսինգտոնով, Մասաչուսեթս։ Նկարիչը ոգեշնչվել է Հենրի Լոնգֆելոյի «Փոլ Ռևիրի զբոսանքը» բանաստեղծությամբ։ Գրանդ Վուդը Ռևիրի ձիու համար որպես մոդել օգտագործել է մանկական փայտե ձի։

Կտավն ընդգրկված է Մետրոպոլիտեն թանգարանի հավաքածուում, սակայն 2017 թվականի գարնանից չի ներկայացվում ցուցադրությունների շարքում։

Նկարագրություն
--------------

Թռչնի թռիչքի բարձրությունից երևացող կտավում Փոլ Ռևիրը Մասաչուսեթսի գավառական հրապարակում ձիավարում է։ Չնայած աշխատանքի պատմական թեմային, Վուդը չի փորձել նկարել տեսարանը փաստացի ճշգրտությամբ։ Տները չափազանց պայծառ են, կարծես լուսավորված են էլեկտրական լույսով, և լուսնի դրամատիկ լույսն անիրատեսական ստվերներ է հաղորդում։ Ոճավորված տները, երկրաչափական կանաչապատումը և թռչնի թռիչքի բարձրությունը գեղանկարին հաղորդում են երազանքային հարթություն։

Պատմություն
-----------

Նկարը Մեմֆիսում պատկանել է տեր և տիկին Սեսիլ Մ. Գուրերին 1931-1950 թվականներին, այնուհետև, որպես ընծա, այն տրվել է Մեմֆիսի *YWCA*-ին։ Նույն տարում այն 15000 դոլարով վաճառվել է Մետրոպոլիտեն թանգարանին։

Ծանոթագրություններ
------------------

1. 1 2 3 4
2. 1 2 3  «The Midnight Ride of Paul Revere»։ Metropolitan Museum of Art։ Վերցված է 2016-11-06
3. ↑  Souter Gerry (2009)։ *American Realism*։ New York City: Parkstone International։ էջ 198։ ISBN 978-1-78042-992-2
**Օլիվիե Ռուստեն** (ֆր.՝ Olivier Rousteing, սեպտեմբերի 13, 1985(1985-09-13) կամ ապրիլի 3, 1986(1986-04-03), Բորդո), նորաձևության ֆրանսիացի դիզայներ, 2011 թվականից *Balmain* նորաձևության տան գեղարվեստական ղեկավար։

Կենսագրություն
--------------

Օլիվիեի վաղ մանկությունն անցել է մանկատանը։ 1986 թվականին երիտասարդ զույգը նրան որդեգրել է։ Իր ծնողներին Օլիվիենն նկարագրում է որպես «ամեն նորի նկատմամբ բաց մարդկանց»։ Նա տրվել է պետական նախնական դպրոց, հետագայում սովորել է մասնավոր դպրոցում։ Ընտանիքը բավականին ունևոր էր։ Ռուստենի հայրը ուզում էր, որ նա մամաթեմատիկայի և ճշգրիտ գիտությունների թեքումով գնա, դրա համար էլ չնայած մասնագիտության հետագա ընտրությանը, Օլիվիեն լավ գիտելիքներ ունի այս ոլորտներում։ Նորաձևության նկատմամբ հետաքրքրությունը սկսել է ի հայտ գալ տատիկի հետ շփումից, սակայն հասակակիցները չեն ողջունել Ռուստենի նման հոբբին։

2003 թվականին Օլիվիեն ավարտել է ուսումը *Esmod* արվեստի բարձրագույն դպրոցում, ինչից հետո աշխատանքի է ընդունվել Ռոբերտո Կավալիի նորաձևության տանը։ Դառնալով պրետ ա պորտեի կանացի գծի ստեղծագործական տնօրեն՝ նա այդ պաշտոնում աշխատել է հինգ տարի։ 2009 թվականին Ռուստենը տեղափոխվել է *Balmain* նորաձևության տուն, որտեղ սերտորեն համագործակցել է Քրիստոֆ Դեկարնենի հետ։

2011 թվականի ապրիլի 26-ին 25 տարեկան հասակում զբաղեցրել է *Balmain-ի* ստեղծագործական տնօրենի պաշտոնը, ինչի պատճառով շատ աշխատակիցներ լքել են նորաձևության տունը՝ համարելով, որ նա չափազանց երիտասարդ է և պատրաստ չէ իր վրա պատասխանատվություն վերցնելուն։ Պաշտոնում նշանակվելու պահին Օլիվիեն եղել է համեմատաբար ոչ հայտնի դիզայներ, սակայն նա թարմ հայացք է բերել ապրանքանիշի գեղագիտություն։

Մոդելավորողը ստեղծել է կոստյումներ խորեոգրաֆ Սեբաստեն Բերտոյի «Վերածնունդ» բալետի համար, որի պրեմիերան կայացել է Փարիզի ազգային օպերա 2017 թվականի հունիսի 13-ին։

2018 թվականին Ռուստենը որոշել է, որ *Balmain* պետք է կրկին վերադառնա բարձր նորաձևության աշխարհ։ Նրա նոր «գարուն-ամառ 2019» հավաքածուն ցուցադրվել է Փարիզում 2019 թվականի հունվարին։

Անձնական կյանք
--------------

Ռուստենը բացահայտ համասեռամոլ է։

Ծանոթագրություններ
------------------

1. 1 2
2. 1 2
3. 1 2 3  Weir Laura։ «Olivier Rousteing's Childhood Memories»։ Վերցված է 2018-04-22
4. ↑  English Vogue։ «Olivier Rousteing»։ *Vogue English* (անգլերեն)։ Արխիվացված է օրիգինալից 2018-06-26-ին։ Վերցված է 2018-04-21
5. ↑  Rebecca Voight (2011-04-26)։ «Olivier Rousteing Named New Designer at Balmain» (անգլերեն)։ T Magazine։ Վերցված է 2018-04-21
6. ↑  English Vogue։ «Olivier Rousteing»։ *Vogue English* (անգլերեն)։ Վերցված է 2018-04-21
7. ↑  Alux.com (2018-07-20)։ «15 Things You Didn’t Know About Olivier Rousteing»։ Վերցված է 2018-09-22
8. ↑  Первая примерка: Костюмы Balmain для танцоров Парижской оперы
9. ↑  Оливье Рустен о кутюрной коллекции Balmain весна-лето 2019

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք · Թվիթթեր |
|  |
| Ֆոտո, վիդեո և աուդիո | Ինստագրամ · ՏիկՏոկ |
|  |
| Թեմատիկ կայքեր | Internet Movie Database |
|  |
| Չափորոշչային վերահսկողություն | SUDOC: 199178429 · VIAF: 140149717584710951919 · WorldCat VIAF: 140149717584710951919 |

 |
**Դեյվիդ Ջոզեֆ Կարպենտեր** (անգլ.՝ David Joseph Carpenter, մայիսի 6, 1930(1930-05-06), Սան Ֆրանցիսկո, Կալիֆոռնիա, հայտնի է նաև որպես «Թրեյսլանդացի մարդասպան»), ամերիկացի սերիական մարդասպան, որը հայտնի է Կալիֆոռնիա նահանգի Սան Ֆրանցիսկոյի մոտակայքում գտնվող պետական այգիներում հետիոտնային արահետներում մարդկանց հետապնդելով և սպանելով։ Կարպենտերը սպանել է առնվազն տասը մարդ, երկուսը փրկվել են։ Բոլոր սպանություններում, բացի մեկից, նա օգտագործել է 38 տրամաչափի ատրճանակ. Էդդի Քեյնին Թամալպաիս լեռան վրա սպանելիս օգտագործել է 44 տրամաչափի ատրճանակ։

Կենսագրություն
--------------

Դեյվիդ Կարպենտերը ծնվել է 1930 թվականի մայիսի 6-ին Միացյալ Նահանգների Կալիֆոռնիա նահանգի Սան Ֆրանցիսկո քաղաքում՝ անապահով ընտանիքում։ Կարպենտերի հայրը չարաշահել է ալկոհոլը և հարբած վիճակում հաճախ ծեծել որդուն։ Դավիթի մայրը իշխանական ու խիստ կին էր և հաճախ է պատժել նրան։ Ընտանիքում տիրող մշտական բռնության մթնոլորտի հետևանքով արդեն մանկուց Կարպենտերը տառապել է կակազությամբ և գիշերամիզությամբ։ Դեռահաս տարիներին սկսել է դրսևորել սադիզմի և ագրեսիայի առաջին նշանները. տանջել և սպանել է կենդանիներին։ Տասներեք տարեկան հասակում առաջին անգամ դատապարտվել է իր զարմիկների նկատմամբ սեռական ոտնձգությունների համար։ 1955 թվականին Կարպենտերն ամուսնացել է, ունեցել են երեք երեխա։

1960 թվականին Կարպենտերը 7 տարվա ազատազրկման էր դատապարտվել դերասանուհի Լիզա Ռինա Լոիսի մոր սպանության փորձի և հարձակման համար, որը դարձել էր Կարպենտերի առաջին զոհերից մեկը։ 1970 թվականին Կարպենտերը կրկին դատապարտվել է 7 տարվա ազատազրկման՝ մարդու առևանգման համար։ Ազատ արձակվելուց կարճ ժամանակ անց նրան ստուգել են հայտնի Զոդիակի սպանություններին մասնակցության համար, սակայն, ի վերջո, Կարպենտերն ապացուցել է իր անմեղսակցությունը այդ հանցագործություններին, և կասկածները նրա վրայից հանվել են։

Իր բոլոր ապացուցված սպանությունները, որոնց համար նա դատապարտվել է մահապատժի (առայժմ հետաձգված), կատարել է 1979 թվականի օգոստոսից մինչև 1980 թվականի մայիսը։

Ծանոթագրություններ
------------------

1. 1 2  Turner Entertainment
2. ↑  Jaxon Van Derbeken (2010-02-24)։ «DNA ties Trailside Killer to '79 S.F. slaying»։ SFGate։ Վերցված է 2019-07-20
3. ↑
4. ↑  David Carpenter | Murderpedia, the encyclopedia of murderers

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | WikiTree |

 |
**Գորիսի թիվ 1 հատուկ դպրոց (գիշերօթիկ)՝** պետական հանրակրթական ուսումնական հաստատություն ՀՀ Սյունիքի մարզի Գորիս քաղաքում։

Պատմություն
-----------

Դպրոցը հիմնադրվել է 1977 թվականին՝ 95 աշակերտով։ նախկինում այն թույլ տեսնող երեխաների համար էր։ Հիմնադիր տնօրենն է եղել Դրաստամատ Օհանյանը, ուսմասվարը՝ Արարատ Այվազյանը։ 1990 թվականին դպրոցը վերանվանվել է սոցիալապես անապահով և տեսողության խանգարում ունեցող երեխաների գիշերօթիկ միջնակարգ դպրոց։ 2001-2002 ուսումնական տարում դպրոցում սովորող աշակերտների առավելագույն թիվը կազմել է 310։ 2005 թվականից դպրոցը կոչվում է թիվ 1 հատուկ միջնակարգ դպրոց, որտեղ ընդգրկված է ծնողազուրկ, ծնողական խնամքից զրկված և տեսողական խանգարումներ ունեցող 276 աշակերտ։

2014 թվականին դպրոցը լուծարվել է և աշակերտները տեղաբաշխվել են տարբեր դպրոցներում։

Ծանոթագրություններ
------------------

1. ↑  ««Մի հատ էլ դպրոց կա, էդ էլ նվիրելու եմ քեզ»»։ *haynews.am*։ Վերցված է 2018 թ․ հոկտեմբերի 23 (չաշխատող հղում)

Աղբյուրներ
----------

* Կարեն Սահակյան «Ուրվագիծ Գորիսի կրթական համակարգի պատմության»
**«Բարբարոսա»** (ռուս.՝ «Барбаросса»), Վալենտին Պիկուլի պատմական վեպը, նախատեսված «Ընկած մարտիկների հրապարակ» երկերգության առաջին մասը։ Վեպը չի ավարտվել հեղինակի մահվան պատճառով։ Հրապարակվել է 1991 թվականին «Սովետսկի վոին» ամսագրում և մեկ տարի անց վերատպվել է «Роман-газета» թերթում։

Սյուժե
------

Գիրքն ունի մի քանի սյուժետային գծեր։ Հիմնականը ներկայացնում է Ֆրիդրիխ Պաուլյուսի կյանքը, Ստալինգրադը պատերազմի ժամանակ և ԽՍՀՄ բարձրագույն ղեկավարությունը։

Ֆրիդրիխ Պաուլյուսը՝ Կասելի բանտային հաշվետարի որդին, Վերմախտի գեներալ-ֆելդմարշալ է, սովորում է, կարիերա է անում և ավարտում կյանքը խորհրդային գերության մեջ։ Վեպում բավականին մանրամասն նկարագրված է Պաուլյուսի աշխատանքը ԽՍՀՄ-ի վրա Գերմանիայի հարձակման պլանի` Բարբարոսա պլանի ստեղծման վրա։

Ստալինգրադի ղեկավար Չույանովը զբաղվում է սպառազինության պատրաստման, քաղաքի պաշտպանության և բնակչության սովի խնդիրներով։

Իոսիֆ Ստալինը և նրա շրջապատը Հայրենական մեծ պատերազմի սկզբնական փուլերում հեղինակի կողմից ցուցադրվում են նսեմացուցիչ բնութագրերով։ Այս գնահատականը վիճարկվում է մի շարք պատմաբանների կողմից։

Բացի երեք հիմնական սյուժեային գծերից, վեպում բավականին մեծ տեղ է հատկացված հիտլերյան Գերմանիայի հրամանատարությունում ներքին փոխգործակցության նկարագրին, ֆաշիստական Իտալիայի և Բենիտո Մուսոլինիի նկարագրությանը, նախապատերազմական Ստալինգրադ քաղաքի նկարագրությանը։

Ծանոթագրություններ
------------------

1. ↑  *Филатова А. И.* Пикуль Валентин Саввич // Русская литература ХХ века. Прозаики, поэты, драматурги: Биобиблиографический словарь. В 3-х томах. Т. 3. — М.: ОЛМА-ПРЕСС Инвест, 2005. — С. 62.
2. 1 2  *fantlab.ru* Валентин Пикуль - роман «Барбаросса».
3. ↑  50 лет великой победы под Сталинградом. — УД СО РАН, 1993. — 172 с.
4. ↑  *Валентин Пикуль* Барбаросса. — М.: Вече, 1991.
5. 1 2  Андрей Сидорчик (2015-07-12)։ «Человек, написавший Россию. Живая история Валентина Пикуля»։ *aif.ru*։ Վերցված է 2021-02-10
**Բորիս Տադիչ** (սերբ.՝ Борис Тадић, հունվարի 15, 1958(1958-01-15), Սարաևո, Բոսնիայի և Հերցեգովինայի Սոցիալիստական Հանրապետություն, ՀՍՖՀ), սերբ քաղաքական գործիչ, Սերբիայի Դեմոկրատական կուսակցության նախագահ։ Սերբիայի նախագահ (2004-2012)։

Կենսագրություն
--------------

Ծնվել է Սարաևո քաղաքում, Բելգրադյան համալսարանի ուսուցիչ Լյուբոմիրա Տադիչի և բժիշկ-նյարդաբան Նևենկի Տադիչի ընտանիքում։

Տարրական և միջնակարգ դպրոցը ավարտել է Բելգրադում։ Բելգրադյան համալսարանում սովորել է սոցիալական հոգեբանություն։ Եղել է առաջին Բելգրադյան գիմնազիայի հոգեբանության ուսուցիչ։

Եղել է ժողովրդավարության խթանման Կենտրոնի հիմնադիրը և առաջին տնօրենը։

Սկսած 1990 թվականից եղել է Դեմոկրատական կուսակցության անդամ։ Զորան Ջինջիչի մահից մեկ տարի անց, 2004 թվականին ընտրվեց, որպես կուսակցության նախագահ։

2000 թվականի նոյեմբերից մինչև 2001 թվականի հունիսը բուլդոզյան հեղափոխության ժամանակաշրջանում, որպես հեռահաղորդացման նախարար մտել է Հարավսլավիայի ղեկավարության կազմի մեջ։ Նաև Սերբիայի և Չեռնոգորիայի նախարարների միությունում իրականացրել է պաշտպանության նախարարի պաշտոնը։

2004 թվականի նախագահական ընտրությունների երկրորդ շրջանում հաղթել է, հավաքելով ձայների 53 %-ը, և շրջանցելով ազգայնական Տոմիսլավ Նիկոլիչին։ Սերբիայի նախագահի պաշտոնում փոխարինել է Պրեդրագ Մարկովիչին։ 2008 թվականին առաջին շրջանում ձայների փոքր-ինչ առավելությամբ առաջ անցավ Տոմիսլավ Նիկոլիչը, սակայն Տադիչը հաղթելով երկրորդ շրջանում, արդեն երկրորդ անգամ դարձավ նախագահ։

2012 թվականի ապրիլի 4-ին հայտարարեց, որ կլքի Սերբիայի նախագահի պաշտոնը և կանցնի թոշակի։

Տիրապետում է անգլերեն, սերբերեն և ֆրանսերեն լեզուններին։ Ամուսնացած է, ունի երկու երեխա։

Ծանոթագրություններ
------------------

1. 1 2  Բրոքհաուզի հանրագիտարան (գերմ.) / Hrsg.: Bibliographisches Institut & F. A. Brockhaus, Wissen Media Verlag
2. 1 2  Munzinger Personen (գերմ.)
3. ↑  «Президент Сербии сложил полномочия»։ Лента.ру։ 4 апреля 2012։ Վերցված է 2012-04-04
4. ↑  Председница Народне скупштине расписала председничке изборе (սերբ.)

Արտաքին հղումներ
----------------

 Վիքիքաղվածքն ունի քաղվածքների հավաքածու, որոնք վերաբերում են  ***Բորիս Տադիչ*** հոդվածին
* Բորիս Տադիչ Archived 2008-02-25 at the Wayback Machine.
* Սերբիայի նախագահ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Բառարաններ և հանրագիտարաններ | Բրիտանիկա · Բրոքհաուս · Լենտապեդիա · Մեծ կատալոնական · Մեծ նորվեգական |
|  |
| Չափորոշչային վերահսկողություն | GND: 1139065610 · GTAA: 159444 · SUDOC: 199686645 · VIAF: 6761149719117911130000 · WorldCat VIAF: 6761149719117911130000 |

 |
**Դենիզ Ջան Աքթաշ** (թուրքերեն՝ Deniz Can Aktaş, հուլիսի 28, 1993(1993-07-28), Ստամբուլ, Թուրքիա), թուրք դերասան և մոդել։

Կենսագրություն
--------------

Աքթաշը ծնվել է Ստամբուլում։ Արմատներով Ինեբոլու քաղաքից է։ Փիրի Ռեիսի համալսարանում ստացել է նավաշինարարի և մենեջեր-ինժեների կրթություն։ Իր դերասանական կարիերան սկսել է 2015 թվականին՝ նկարահանվելով «Փոքրիկ հմայիչ խաբեբաներ» հեռուստասերիալում, որը ցուցադրվել է թուրքական Star TV-ով։

2017 թվականից սկսել է նկարահանվել «Բակ» հեռուստասերիալով, որտեղ նրա խաղընկերը եղել է Դեմեթ Էվգարը։ Հեռուստասերիալն ավելի ուշ սկսել է ցուցադրվել նաև Netflix սթրիմինգային հարթակում։ Հեռուստասերիալում Ալփ Օզթյուրքի դերի մարմնավորումը դրական գնահատականներ է ստացել քննադատների կողմից։ 2019 թվականին ստացել է հեռուստասերիալում իր առաջին գլխավոր դերը՝ նկարահանվելով «Սերն ստիպում է լացել» հեռուստասերիալում, որը հեռարձակվել է Show TV-ով։ 2020 թվականին սկսել է նկարահանվել «Զանգահարեք իմ մենեջերին», որը ֆրանսիական համանուն հեռուստասերիալի թուրքական տարբերակն էր։ 2021 թվականին առաջին անգամ սկսել է խաղալ նաև թատրոնում՝ մարմնավորելով Ռոմեոյի դերը Ուիլյամ Շեքսպիրի «Ռոմեո և Ջուլիետ» ողբերգությունում։

Ֆիլմագրություն
--------------

| Հեռուստասերիալներ |
| --- |
| Տարի | Անվանում | Դեր |
| 2015 | *Փոքրիկ հմայիչ խաբեբաներ* | Սեչքին |
| 2016–2017 | *Երբեմն կյանքը հիասքանչ է* | Բուրաք |
| 2017 | *Որտե՞ղ ես, եղբայր* | Ալի |
| 2018 | *Բակ* | Ալփ Օզթյուրք |
| 2019 | *Սերն ստիպում է լացել* | Յուսուֆ Էրեն |
| 2020–2021 | *Զանգահարեք իմ մենեջերին* | Բարըշ Հավաս |
| 2022– | *Քաղաքային բժիշկ* | Օմեր Օզեն |
| Ֆիլմեր |
| Տարի | Անվանում | Դեր |
| 2022 | *Բանդըրմայի հրթիռային ակումբը* | Ումութ |

Թատրոն
------

| Թատրոն |
| --- |
| Տարի | Անվանում | Դեր |
| 2021 | *Ռոմեո և Ջուլիետ* | Ռոմեո |
|

Ծանոթագրություններ
------------------

1. ↑  «Deniz Can Aktaş kimdir? Deniz Can Aktaş nereli ve kaç yaşında?»։ *Sözcü*։ 15 November 2018։ Վերցված է 28 July 2020
2. ↑  «DENİZ CAN AKTAŞ KİMDİR?»։ *Sabah*։ 8 February 2017։ Վերցված է 28 July 2020
3. ↑  «Deniz Can Aktaş»։ Show TV։ Վերցված է 28 July 2020
4. ↑  «Menajerimi Ara dizisinin ilk tanıtımı yayınlandı»։ *Sözcü*։ Արխիվացված է օրիգինալից 21 July 2020-ին

Արտաքին հղումներ
----------------

* Դենիզ Ջան Աքթաշ Internet Movie Database կայքում
* Դենիզ Ջան ԱքթաշԻնստագրամում

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Ֆոտո, վիդեո և աուդիո | Ինստագրամ |
|  |
| Թեմատիկ կայքեր | Internet Movie Database |

 |
**Գործազուրկը** կամ **Անգործը****,** նկարիչ Էդգար Շահինի ստեղծագործություններից է (1903 թ․), որում, ի տարբերություն նկարչի մինչ այդ ստեղծած գործերի, գործազուրկի կերպարը գերազանցում է գաղափարական նպատակասլացությամբ, հոգեբանական խորությամբ, կերպարի արտահայտչականությամբ, ներգործող տպավորությամբ։

Նկարագրություն
--------------

Ներկայացված է սովամահության դատապարտված, անելանելի կացության մեջ գտնվող գործազուրկ մարդու ծանր հոգեվիճակը։ Նա տուն է վերադառնում աշխատանք գտնելուց լիովին հույսը կտրած, հուսահատ, խռովահույզ հոգով։ Գործազուրկը քայլում է տարերային մղումով, ձեռքերը՝ գրպանում, գլուխը` բարձր, աչքերը՝ չռած, այլայլված և այնպիսի բուռն զայրույթով համակված, որ կարծես պատրաստ է մեկն ումեկին առճակատելու։ Նրա կրքոտ ցասումը հասնում է ապստամբ հոգու ընդվզումի գագաթնակետին, պատրաստ է պոռթկալու։ Դա ալեկոծ հոգու բուռն մակընթացություն է՝ ընդունակ սոցիալական հեղաշրջում կատարելու։ Շահինը ստեղծել է զորեղ բնավորությամբ, անսասան կամքի տեր անձնավորության կերպար՝ օժտելով նրան այնպիսի համընդհանուր մարդկային բարեմասնություններով և դասին համապատասխան տվյալներով, որ այն կարելի է համարել որպես ընչազուրկ դասի ներկայացուցչի կերպար։

Մտահղացում
----------

Գործազուրկը դիմանկարային կոնկրետ անձնավորություն է, որը նպաստել է ստեղծելու անհատականությամբ կոնկրետ կերպար։ Գործազուրկի հոգեխռով տրամադրությունը, անելանելի ողբերգական կացությունը կանխազգացող մարդու անզոր կսկիծով համակված հոգեկան ապրումները, չարիքի պատճառը գիտակցող մարդու սթափվածությունը լիովին իմաստավորում է մտահղացումը։

Կերպարի մշակման ոճ
------------------

Շահինը գործազուրկի կերպարին համապատասխան մշակման ձև է ընտրել՝ աշխատելով չոր ասեղով, խորը փորագրության եղանակով, մուգ բծերով՝ ընդգծելու համար նրա հուզական ներաշխարհը, դրամատիկական անհանգիստ հոգեվիճակը։ Առանց մանրամասների, մեծ ընդհանրացումներով մշակումը ֆիգուրին հաղորդում է միաձույլ ամբողջականություն։ Գերազանցորեն է տրված նրա պլաստիկական կառուցվածքը։ Խորապես տրամաբանված է կոմպոզիցիան։ Նրա տրամադրությանը համապատասխան՝ առաջ թեքված կեցվածք կա, որը ֆիգուրին տալիս է սրընթաց շարժում, նպատակամղում ունեցող մարդու տպավորություն։ Այդ ամենը գործազուրկի կերպարին տալիս են թափ, ուժ։

Ծանոթագրություններ
------------------

1. ↑  «Շահին Էդգար Պետրոսի | Անգործը (ինվենտար համար` 1079) - Database - Collection - National Gallery of Armenia»։ *www.gallery.am*։ Վերցված է 2019-04-24
2. ↑  «Շահին Էդգար Պետրոսի | Անգործը (ինվենտար համար` 17992)- Database - Collection - National Gallery of Armenia»։ *www.gallery.am*։ Վերցված է 2019-04-24
3. ↑  Եղիշե Մարտիկյան, Հայկական կերպարվեստի պատմություն, Երևան, 1987